User:Mhongeds/sandbox

ประวัติกองพลทหารราบที่ 5
ก่อนสงครามโลกครั้งที่ ๒ จะอุบัติขึ้น ญี่ปุ่นในขณะนั้นเป็นประเทศมหาอำนาจในเอเชีย กำลังหาทรัพยากรเพื่อเป็นวัตถุดิบ ในการขยายฐานอำนาจทางการทหาร รัฐบาลไทยโดยการนำของ จอมพลแปลก พิบูลสงคราม นายกรัฐมนตรี และ รัฐมนตรีว่าการกระทรวงกลาโหม ได้เล็งเห็นว่าพื้นที่ภาคใต้มีความล่อแหลม และไม่มีหน่วยทหารคอยปกป้องอธิปไตย ซึ่งกอร์ปกับ พลเอกผินชุณหะวัน ผู้บัญชาทหารบกในขณะนั้น ขอขยายกำลังตั้งหน่วยทหารราบขึ้น ๕ กองพัน และหน่วยทหารปืนใหญ่ ๑ กองพัน ในพื้นที่ภาคใต้ โดยพิจารณาวางกำลัง ที่ตั้งหน่วยจากเหนือไปใต้ตามยุทธศาสตร์ ดังนี้

กองพันที่ ๓๘ จังหวัดชุมพร

กองพันที่ ๓๙ จังหวัดนครศรีธรรมราช

กองพันที่ ๔๐ จังหวัดตรัง

กองพันที่ ๔๑ จังหวัดสงขลา

กองพันที่ ๔๒ จังหวัดปัตตานี

กองพันปืนใหญ่ที่ ๑๓ จังหวัดสงขลา

เมื่อนายกรัฐมนตรีได้อนุมัติให้จัดตั้งหน่วยทหารหลักหน่วยแรก ซึ่งแยกตัวมาจาก  ร.๑๑ พัน.๒ จังหวัดเพชรบุรี ก็ได้เดินทาง เข้าที่ตั้ง ณ ค่ายคอหงษ์ (ค่ายเสนาณรงค์) อำเภอหาดใหญ่ จังหวัดสงขลา เมื่อวันที่ ๑๙ กุมภาพันธ์ พุทธศักราช ๒๔๘๒ และในปีต่อมา หน่วยทหารทั้ง ๖ หน่วย ก็เข้าที่ตั้งเป็นที่เรียบร้อย พร้อมที่จะปกป้องผืนแผ่นดินไทย ทุกตารางนิ้ว ในพุทธศักราช ๒๔๘๔ ได้เกิด กรณีพิพาทสงครามอินโดจีนกับฝรั่งเศสขึ้น กองทัพบก ได้สั่งการ ให้กองพันทางภาคใต้เป็นกองหนุนของหน่วย ในภาคตะวันออก ภาคอีสาน และ ภาคเหนือ จนกระทั่งจบภารกิจก็เดินทางกลับ

ในปีพุทธศักราช ๒๔๘๔ ขณะเกิดสงครามโลกครั้งที่ ๒ ญี่ปุ่นได้ตีผ่านประเทศไทย ไปยังประเทศพม่า และประเทศมาเลเซีย เมื่อวันที่ ๘ ธันวาคม ๒๔๘๔ โดยยกพลขึ้นบกบริเวณชายฝั่งทะเล ด้านตะวันออก ของจังหวัดชุมพร นครศรีธรรมราช สงขลา ปัตตานี ซึ่งประสบกับความเสียหายอย่างหนัก จากการต้านทานของไทยจนเกิดวีรกรรมของเหล่าทหารหาญที่เสียชีวิตในหลายสมรภูมิ และได้สร้างอนุสาวรีย์ของวีรบุรุษเหล่านั้นไว้ เช่น อนุสาวรีย์วีรไทยเจ้าพ่อจ่าดำ จังหวัดนครศรีธรรมราช, พ.อ.ขุนอิงคยุทธบริหาร จังหวัดปัตตานี, ขุนนันทเสนีย์ เสนาณรงค์ จังหวัดสงขลา เป็นต้น จากการต่อสู้ที่ห้าวหาญในครั้งนั้น ญี่ปุ่นไม่ประสบความสำเร็จ ในการยกพลขึ้นบก และไทยสามารถป้องกันมิให้ญี่ปุ่นรุกรานพม่า และมาเลเซียได้ ในปีพุทธศักราช ๒๔๙๒ จัดกำลังร่วมกับฝ่ายมาเลเซีย ในการปราบปรามโจรคอมมิวนิสต์มาลายา บริเวณ อำเภอเบตง จังหวัดยะลา

ในปีพุทธศักราช ๒๕๐๘ ลัทธิคอมมิวนิสต์ ภายใต้การนำของจีน ได้แผ่อิทธิพลครอบคลุมเอเชียตะวันออกเฉียงใต้ ซึ่งไทยเป็นเป้าหมายสำคัญตามทฤษฎีโดมิโน ในขณะนั้นกองทัพบกได้วิเคราะห์ภัยคุกคามของไทยห้วง ๑-๒ ทศวรรษ แล้ว หากเกิดกรณีพิพาทกองกำลังต่างชาติ อาจจะยกพลขึ้นตามชายฝั่งทะเล จึงได้พิจารณาขยายหน่วยกำลังทหารหลักในพื้นที่ภาคใต้ เป็นหน่วยระดับกองพล และในวันที่ ๓ มีนาคม ๒๕๑๘ ได้จัดตั้ง กองพลทหารราบที่ ๕ ขึ้น เพื่อควบคุมหน่วย ๒ กรมผสม โดยในครั้งแรกใช้ชื่อ กองพลที่ ๕ มีที่ตั้งที่อำเภอเมือง จังหวัดนครศรีธรรมราช ต่อมาในวันที่ ๕ พฤษภาคม ๒๕๑๘ ได้ย้ายกองบัญชาการกองพลไปตั้งที่ ค่ายเสนาณรงค์ อำเภอหาดใหญ่ จังหวัดสงขลา เพื่อปราบปรามโจรคอมมิวนิสต์มาลายาเป็นเวลา ๔ ปี ซึ่งฝ่ายไทยได้สูญเสียกำลังพล ยุทโธปกรณ์ และงบประมาณ จำนวนมหาศาล ครั้นเมื่อวันที่ ๒๔ พฤษภาคม ๒๕๒๒ ได้เริ่มใช้ชื่อ กองพลทหารราบที่ ๕ จนกระทั่งเมื่อ ๒๓ พฤศจิกายน ๒๕๒๒ ได้ทำการเปลี่ยนที่ตั้งกองบัญชาการกองพลเข้าสู่ที่ตั้งปัจจุบัน สำหรับ ค่ายเทพสตรีศรีสุนทร เมื่อวันที่ ๑๒ มิถุนายน ๒๕๒๔ พระบาทสมเด็จพระปรมินทรมหาภูมิพลอดุลยเดชฯ บรมนาถบพิตร ได้พระราชทานนามค่ายทหาร ที่ตำบลกะปาง อำเภอทุ่งสง จังหวัดนครศรีธรรมราช ว่าค่ายเทพสตรีศรีสุนทร เพื่อระลึกถึงวีรกรรมอันยิ่งใหญ่ และเป็นศิริมงคล แก่กำลังพลและครอบครัวของ กองพลทหารราบที่ ๕ กองบัญชาการช่วยรบที่ ๔ และจังหวัดทหารบกนครศรีธรรมราช(ชื่อหน่วยในเวลานั้น) ต่อมากำลังพลครอบครัว และประชาชนทั่วไป ได้ร่วมกันจัดสร้างอนุสาวรีย์ท้าวเทพกระษัตรี-ท้าวศรีสุนทรขึ้นในวันที่ ๒๗ ธันวาคม ๒๕๓๑ เพื่อเคารพสักการะและปกป้องคุ้มครอง โดยได้รับพระมหากรุณาธิคุณจากสมเด็จพระเทพรัตน์ราชสุดาสยามบรมราชกุมารี ทรงเสด็จมาเป็นองค์ประธานเปิดอนุสาวรีย์ท้าวเทพกระษัตรีท้าว-ศรีสุนทร เมื่อวันจันทร์ที่ ๘ ตุลาคม ๒๕๔๔ นับเป็นมหาศิริมงคลอย่างยิ่ง

กองพลทหารราบที่ ๕ ประกอบด้วย กองบัญชาการกองพล และหน่วยขึ้นตรง ๓ กรมทหารราบ และ ๑ กรมทหารปืนใหญ่ โดยกองบัญชาการกองพลทหารราบที่ ๕ และหน่วยขึ้นตรง ตั้งอยู่ที่ค่ายเทพสตรีศรีสุนทร อำเภอทุ่งสง จังหวัดนครศรีธรรมราช กรมทหารราบที่ ๕ ตั้งอยู่ที่ค่ายเสนาณรงค์ อำเภอหาดใหญ่ จังหวัดสงขลา มีหน่วยระดับกองพัน ๓ หน่วย คือ กองพันทหารราบที่ ๑ ตั้งอยู่ที่อำเภอหาดใหญ่ จังหวัดสงขลา, กองพันทหารราบที่ ๒ ตั้งอยู่ที่ค่ายอิงคยุทธบริหาร อำเภอหนองจิก จังหวัดปัตตานี และกองพันทหารราบที่ ๓ ตั้งอยู่ที่ค่ายสิรินธร อำเภอยะรัง จังหวัดปัตตานี กรมทหารราบที่ ๑๕ ตั้งอยู่ที่ค่ายวชิราวุธ อำเภอเมือง จังหวัดนครศรีธรรมราช มีหน่วยระดับกองพัน ๓ หน่วย คือ กองพันทหารราบที่ ๑ ตั้งอยู่ที่อำเภอคลองท่อม จังหวัดกระบี่, กองพันทหารราบที่ ๒ ตั้งอยู่ที่ค่ายวชิราวุธ อำเภอเมือง จังหวัดนครศรีธรรมราช และกองพันทหารราบที่ ๔ ตั้งอยู่ที่ค่ายพระยารัษฎานุประดิษฐ์ อำเภอห้วยยอด จังหวัดตรัง

กรมทหารราบที่ ๒๕ ตั้งอยู่ที่ค่ายวิภาวดีรังสิต อำเภอเมือง จังหวัดสุราษฎร์ธานี มีหน่วยระดับกองพัน ๓ หน่วย คือ กองพันทหารราบที่ ๑ ตั้งอยู่ที่ค่ายเขตอุดมศักดิ์ อำเภอเมือง จังหวัดชุมพร, กองพันทหารราบที่ ๒ ตั้งอยู่ที่ ค่ายรัตนรังสรรค์ อำเภอเมือง จังหวัดระนอง และกองพันทหารราบที่ ๓ ตั้งอยู่ที่ค่ายวิภาวดีรังสิต อำเภอเมือง จังหวัดสุราษฎร์ธานี กรมทหารปืนใหญ่ที่ ๕ ตั้งอยู่ที่ค่ายวชิราวุธ อำเภอเมือง จังหวัดนครศรีธรรมราช มีหน่วยระดับกองพัน ๔ หน่วย คือ กองพันทหารปืนใหญ่ที่ ๕ ตั้งอยู่ที่ค่ายพระปกเกล้า อำเภอเมือง จังหวัดสงขลา, กองพันทหารปืนใหญ่ที่ ๒๕ ตั้งอยู่ที่ค่ายเขตอุดมศักดิ์ อำเภอเมือง จังหวัดชุมพร, กองพันทหารปืนใหญ่ที่ ๑๕ ตั้งอยู่ที่ค่ายเทพสตรีศรีสุนทร อำเภอทุ่งสง จังหวัดนครศรีธรรมราช และกองพันทหารปืนใหญ่ที่ ๑๐๕ ตั้งอยู่ที่ ค่ายวชิราวุธ อำเภอเมือง จังหวัดนครศรีธรรมราช

การจัดสร้างประตูค่ายและที่มาของนามค่าย
ค่ายเทพสตรีศรีสุนทร จัดพิธีเปิดประตูค่ายเทพสตรีศรีสุนทร เพื่อความสะดวกในการใช้งานและเพิ่มมาตรการในการรักษาความปลอดภัยให้สูงมากขึ้น

เมื่อ ๑๙ ก.ย.๕๙ เวลา๑๐.๐๐น.พลตรีปริยารณ มัชฌิมวงศ์ ผู้บัญชาการมณฑลทหารบกที่๔๓ เป็นประธานในพิธีเปิดประตูค่ายเทพสตรีศรีสุนทร ตำบลกะปาง อำเภอทุ่งสง จังหวัดนครศรีธรรมราช โดยมี พลตรีวรพล วิศรุตพิชญ์ ผู้บัญชาการกองพลทหารราบที่๕ พลตรีธานินทร์ สุวรรณคดี ผู้บัญชาการกองบัญชาการช่วยรบที่๔ และกำลังพลสังกัดมณฑลทหารบกที่๔๓ เข้าร่วมกิจกรรมอย่างพร้อมเพรียง

โอกาสนี้พันเอกปิยพงษ์ วงศ์จันทร์เสนาธิการมณฑลทหารบกที่๔๓ กล่าวรายงานว่า ค่ายเทพสตรีศรีสุนทร ได้รับพระราชทานนามค่ายว่า ค่ายเทพสตรีศรีสุนทร เมื่อวันที่ ๑๒ มีนาคม ๒๕๒๔ ปัจจุบันเป็นที่ตั้งของ กองพลทหารราบที่๕, กองบัญชาการช่วยรบที่๔ และ มณฑลทหารบกที่๔๓ ทั้งนี้เดิมประตูค่ายเทพสตรีศรีสุนทร ตั้งอยู่บริเวณถนนด้านหน้ากองบัญชาการกองพลทหารราบที่ ๕ ต่อมาเมื่อปี ๒๕๓๖ พันเอกไพฑูรย์ วิเศษสินธุ  ผู้บังคับการจังหวัดทหารบกทุ่งสง ในขณะนั้น ได้มีดำริว่าทางเข้าออกของค่ายเทพสตรีศรีสุนทร ที่ใช้อยู่นั้นไม่สะดวกในการเดินทาง เนื่องจากความกว้างของถนนน้อย ประกอบกับไม่สามารถที่จะขยายเส้นทางเข้า-ออกได้ จึงได้พิจารณาหาเส้นทางที่มีความเหมาะสม โดยได้ซื้อที่ดินของประชาชน เพื่อให้เป็นเส้นทางเข้า-ออกหลัก

จากนั้นจังหวัดทหารบกทุ่งสง ได้ดำเนินการขอรับการสนับสนุนงบประมาณ จากกองทัพบก เพื่อดำเนินการจัดทำถนน พร้อมซุ้มประตู ประตูรั้ว โดยได้เริ่มดำเนินการก่อสร้างเมื่อวันที่ ๑๕ กันยายน ๒๕๓๖ และใช้งานเรื่อยมาจนถึงปัจจุบันมีสร้างถนน ๔ เลน ผ่านหน้าค่าย ทำให้ ประตูค่ายเทพสตรีศรีสุนทรสังเกตเห็นได้ยาก ผู้บัญชาการมณฑลทหารบกที่ ๔๓ จึงได้หารือกับผู้บัญชาการกองพลทหารราบที่ ๕ และผู้บัญชาการกองบัญชาการช่วยรบที่ ๔ ในการที่จะสร้างประตูค่ายใหม่ โดย เมื่อวันที่ ๒๗ มิถุนายน ๒๕๕๙ จึงได้มีการประชุมร่วมกันเพื่อพัฒนาปรับปรุงประตู เข้า-ออก ค่ายเทพสตรีศรีสุนทร ให้สวยงามมีสง่าราศียิ่งขึ้น แสดงออกถึงความเป็นหน่วยทหาร มีมาตรการในการรักษาความปลอดภัยที่สูงมากขึ้น ประกอบกับต้องให้กำลังพลของหน่วยทหารที่มีที่ตั้งปกติอยู่ภายในค่าย เกิดความภาคภูมิใจในการเป็นทหาร จึงเป็นที่มาในการปรับปรุง และก่อสร้างประตูค่ายขึ้นมาใหม่ โดยได้รับบริจาคเงินทุนในการปรับปรุงและก่อสร้างประตูค่าย จากหน่วยงานทหารที่มีที่ตั้งปกติในพื้นที่ค่ายเทพสตรีศรีสุนทรจำนวน ๑,๖๖๕,๐๐๐ บาท ซึ่งได้มอบหมายให้กองพันทหารช่างที่ ๕ ผู้เป็นดำเนินการออกแบบและก่อสร้าง เริ่มดำเนินการเมื่อ ๑๖ กรกฎาคม ๒๕๕๙ แล้วเสร็จเมื่อ ๑๗ กันยายน ๒๕๕๙ และทำพิธีเปิดใช้งานใน ๑๙ ก.ย.๕๙ โดยมีพระพรหมจริยาจารย์ เจ้าคณะใหญ่หนใต้ เจ้าอาวาสวัดกะพังสุรินทร์ อ.เมือง จ.ตรัง เจิมป้ายเพื่อความเป็นสิริมงคล

เกียรติประวัติ และวีรกรรมที่สำคัญของหน่วย
ในฐานะที่ กองพลทหารราบที่ ๕ เป็นหน่วยกำลังรบหน่วยแรก ในสังกัดกองทัพภาคที่ ๔ จึงได้มีส่วนร่วมในการใช้กำลังเข้าปฏิบัติการรบทั้งภายในและภายนอกประเทศอย่างต่อเนื่องตลอดมาที่สำคัญสรุปได้ดังนี้.-

๑) ปี ๒๕๑๘ – ๒๕๒๘ จัดกำลังเข้าร่วมในการต่อสู้ในยุคสงครามเย็น กับพรรคคอมมิวนิสต์แห่งประเทศไทยในหลายพื้นที่ของภาคใต้ ที่สำคัญเช่น  พื้นที่ช่องช้าง อ.นาสาร  จังหวัดสุราษฎร์ธานี และพื้นที่ เขาน้ำค้าง อ.นาทวี  จ.สงขลา เป็นต้น

๒) ปี ๒๕๑๘ – ๒๕๓๐จัดกำลังเข้าร่วมในการต่อสู้กับ โจรจีนคอมมิวนิสต์มาลายา (จคม.) ในพื้นที่ชายแดนไทย – มาเลเซีย ในนามหน่วย กองกำลังผสมเฉพาะกิจไทย

๓) ปี ๒๕๔๓ – ๒๕๔๕จัดกำลัง เข้าร่วมกับกองกำลังสหประชาชาติ ในภารกิจ UNTAET เพื่อรักษาสันติภาพ ในประเทศติมอร์ตะวันออกในนามกองกำลัง ๙๗๒ ไทย/ติมอร์ ตะวันออก  ผลัดที่ ๓ และผลัดที่ ๗

๔) ปี ๒๕๔๗ ถึงปัจจุบันจัดกำลังสนับสนุนกองอำนวยการรักษาความมั่นคงภายในภาค ๔ ส่วนหน้า ในภารกิจการแก้ไขปัญหาความไม่สงบในพื้นที่จังหวัดชายแดนภาคใต้ในระดับหน่วยเฉพาะกิจประจำพื้นที่ และกองพันทหารราบเฉพาะกิจตลอดมา

โครงสร้างการจัดและที่ตั้งหน่วย
กองพลทหารราบที่ ๕ จัดหน่วยแบบกองพลทหารราบมาตรฐาน โครงสร้างการจัดหน่วย ประกอบด้วยกองบัญชาการ และหน่วยขึ้นตรงกองบัญชาการ ประกอบด้วย กองร้อยกองบัญชาการ กองร้อยลาดตระเวนระยะไกลที่ ๕ กองร้อยทหารม้าลาดตระเวนที่ ๕ กองสรรพาวุธเบา กองทหารพลาธิการ กองพันทหารม้าที่ ๑๖ กองพันทหารช่างที่ ๕ กองพันทหารสื่อสารที่ ๕ กองพันทหารเสนารักษ์ที่ ๕ โดยทุกหน่วยมีที่ตั้งอยู่ ณ ค่ายเทพสตรีศรีสุนทรแห่งนี้ ยกเว้นกองร้อยบิน มีที่ตั้งอยู่ในค่ายวชิราวุธ อำเภอเมือง จังหวัดนครศรีธรรมราช

หน่วยขึ้นตรงกองพลทหารราบที่ ๕ ประกอบด้วย ๓ กรมทหารราบ และ ๑ กรม ทหารปืนใหญ่ดังนี้

- กรมทหารราบที่ ๕                มีที่ตั้ง ณ ค่ายเสนาณรงค์ อำเภอหาดใหญ่ จังหวัดสงขลา

- กรมทหารราบที่ ๑๕               มีที่ตั้ง ณ ค่ายวชิราวุธ อำเภอเมือง จังหวัดนครศรีธรรมราช

- กรมทหารราบที่ ๒๕               มีที่ตั้ง ณ ค่ายวิภาวดีรังสิต อำเภอเมือง จังหวัดสุราษฎร์ธานี

- กรมทหารปืนใหญ่ที่ ๕            มีที่ตั้ง ณ ค่ายวชิราวุธ อำเภอเมือง จังหวัดนครศรีธรรมราช

การฝึกกับต่างประเทศอดีตถึงปัจจุบัน
การฝึกไทย - สหรัฐ  รหัส Cobra Gold

การฝึกไทย - ออสเตรเลีย  รหัส Templejadeประเทศเพื่อนบ้าน

การฝึกออสเตรเลีย - ไทย รหัสChapel Gold

การฝึกไทย - สิงค์โปร์ รหัส KochaSinga

การฝึกไทย - มาเลเลีย  รหัส Land Exercise Thamal Serial

การฝึกไทย - อินเดีย รหัส Maitree

พื้นที่รับผิดชอบ
กองพลทหารราบที่ ๕ ได้จัดตั้งขึ้นตามอัตราการจัดและยุทโธปกรณ์ (อจย.) หมายเลข ๗ – ๒ กองพลทหารราบมีภารกิจ ทำลายกำลังข้าศึก ควบคุมพื้นที่ทางบก รวมทั้งประชาชนและทรัพยากรในพื้นที่รับผิดชอบโดยแบ่งภารกิจเป็น ๕ ด้าน ดังนี้.-

๑. การป้องกันประเทศ

๒. การรักษาความมั่นคงภายใน

๓. การรักษาความสงบเรียบร้อยภายในประเทศ

๔. การสนับสนุนงานการพัฒนาประเทศ

๕. การปฏิบัติการทางทหารที่มิใช่การสงคราม เช่น การช่วยเหลือประชาชนผู้ประสบภัยพิบัติ การสนับสนุนการแก้ไขปัญหายาเสพติด และการพิทักษ์ทรัพยากรธรรมชาติและสิ่งแวดล้อมโดยได้จัดตั้งหน่วยงานตามภารกิจที่ได้รับมอบ ดังนี้

กองกำลังเทพสตรี
รับผิดชอบงานป้องกันชายแดน ซึ่งแบ่งพื้นที่รับผิดชอบการปฏิบัติ ดังนี้.-

๑) ชายแดนไทย - มาเลเซีย : หน่วยเฉพาะกิจกรมทหารราบที่ ๕ รับผิดชอบพื้นที่ จ.สตูล และ จ.สงขลา ๒) ชายแดนไทย - พม่า : หน่วยเฉพาะกิจกรมทหารราบที่ ๒๕ รับผิดชอบพื้นที่ จ.ชุมพร และ จ.ระนอง

ศูนย์บรรเทาสาธารณภัย กองพลทหารราบที่ 5
มีพื้นที่รับผิดชอบในพื้นที่ อ.ทุ่งใหญ่, อ.นาบอน, อ.จุฬาภรณ์, อ.ร่อนพิบูลย์ และ อ.ชะอวด จ.นครศรีธรรมราช โดยมีหน่วยรับผิดชอบ ประกอบด้วย กองพันทหารม้าที่ ๑๖, กองพันทหารปืนใหญ่ที่ ๑๕ และ กองพันทหารสื่อสารที่ ๕

สำหรับศูนย์บรรเทาสาธารณภัย หน่วยขึ้นตรงกองพลทหารราบที่ ๕ จะมีพื้นที่เขตความรับผิดชอบบริเวณที่ตั้งและพื้นที่ใกล้ข้างเคียงของหน่วย

กองกำลังรักษาความสงบเรียบร้อย กองทัพภาคที่ 4
มีกองบังคับการตั้งอยู่ ณ กองบัญชาการกองพลทหารราบที่ ๕ ค่ายเทพสตรีศรีสุนทร ต.กะปาง อ.ทุ่งสง จ.นครศรีธรรมราชรับผิดชอบพื้นที่ ด่านตรวจทุ่งนุ้ย และพื้นที่ จ.สตูล, พื้นที่เกาะสมุย, พื้นที่เกาะพะงัน, ด่านตรวจท่าฉัตรไชย, พื้นที่ จ.ภูเก็ต, ด่านตรวจบ้านพละ, พื้นที่ จ.ระนอง, พื้นที่ จ.พังงา, ด่านตรวจระโนด และ ด่านตรวจป่าพะยอม  โดยมียอดกำลังพลปฏิบัติงาน ๑๗๕ นาย แบ่งเป็นนายทหาร ๔๒ นาย และ นายสิบ ๑๓๓ นาย